Διάταξη του Δικαστηρίου (έβδομο τμήμα) της 7ης Απριλίου 2016 – Seminario
(Υπόθεση C‑437/14) (1)
«Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Πανομοιότυπα προδικαστικά ερωτήματα – Άρθρα 49 ΣΛΕΕ και 56 ΣΛΕΕ – Ελευθερία εγκαταστάσεως – Ελεύθερη παροχή υπηρεσιών – Τυχηρά παίγνια – Εθνική ρύθμιση – Αναδιοργάνωση του συστήματος παραχωρήσεως αδειών η οποία συνεπάγεται τη σύμπτωση του χρόνου λήξεως της διάρκειας ισχύος των αδειών – Νέος διαγωνισμός – Παραχώρηση αδειών με διάρκεια ισχύος μικρότερη από εκείνη των αδειών που είχαν παραχωρηθεί στο παρελθόν – Δωρεάν μεταβίβαση της χρήσεως των ιδιόκτητων υλικών και άυλων αγαθών που αποτελούν το δίκτυο διαχειρίσεως της συλλογής στοιχημάτων – Περιορισμός – Επιτακτικοί λόγοι γενικού συμφέροντος – Αναλογικότητα»
1.                     Ελευθερία εγκαταστάσεως – Ελεύθερη παροχή υπηρεσιών – Περιορισμοί – Τυχηρά παίγνια – Εθνική νομοθεσία προβλέπουσα τη διενέργεια νέου διαγωνισμού για τη σύναψη συμβάσεων παραχωρήσεως αδειών με διάρκεια ισχύος μικρότερη από εκείνη των αδειών που είχαν παραχωρηθεί στο παρελθόν λόγω αναδιοργανώσεως του συστήματος η οποία συνεπάγεται τη σύμπτωση του χρόνου λήξεως της διάρκειας ισχύος των αδειών – Επιτρεπτό (Άρθρα 49 ΣΛΕΕ και 56 ΣΛΕΕ) (βλ. σκέψη 11, διατακτ. 1)
2.                     Ελεύθερη παροχή υπηρεσιών – Ελευθερία εγκαταστάσεως – Περιορισμοί – Τυχηρά παίγνια – Εθνική νομοθεσία επιβάλλουσα στον κάτοχο αδείας εκμεταλλεύσεως υποχρέωση δωρεάν μεταβιβάσεως της χρήσεως των ιδιόκτητων υλικών και άυλων αγαθών που αποτελούν το δίκτυο διαχειρίσεως της συλλογής στοιχημάτων σε περίπτωση παύσεως της δραστηριότητας αυτής λόγω λήξεως της διάρκειας ισχύος της αδείας παραχωρήσεως – Δεν επιτρέπεται – Δικαιολόγηση – Επιτακτικοί λόγοι γενικού συμφέροντος – Αναλογικότητα – Διακρίβωση εκ μέρους του εθνικού δικαστηρίου (Άρθρα 49 ΣΛΕΕ και 56 ΣΛΕΕ) (βλ. σκέψη 14, διατακτ. 2)
Διατακτικό
1)
Τα άρθρα 49 ΣΛΕΕ και 56 ΣΛΕΕ, καθώς και οι αρχές της ίσης μεταχειρίσεως και της αποτελεσματικότητας, έχουν την έννοια ότι δεν αντιβαίνει στις διατάξεις και τις αρχές αυτές εθνική νομοθεσία περί τυχηρών παιγνίων, όπως η επίμαχη στην υπόθεση της κύριας δίκης, βάσει της οποίας προβλέπεται η διενέργεια νέου διαγωνισμού για την παραχώρηση αδειών με διάρκεια ισχύος μικρότερη εκείνης των αδειών που είχαν παραχωρηθεί στο παρελθόν, λόγω αναδιοργανώσεως του συστήματος η οποία συνεπάγεται τη σύμπτωση του χρόνου λήξεως της διάρκειας ισχύος των παραχωρηθεισών αδειών.
2)
Τα άρθρα 49 ΣΛΕΕ και 56 ΣΛΕΕ έχουν την έννοια ότι αντιβαίνει σε αυτά περιοριστικού χαρακτήρα εθνική διάταξη, όπως η επίμαχη στην υπόθεση της κύριας δίκης, βάσει της οποίας στον κάτοχο αδείας εκμεταλλεύσεως τυχηρών παιγνίων επιβάλλεται υποχρέωση δωρεάν μεταβιβάσεως της χρήσεως των ιδιόκτητων υλικών και άυλων αγαθών που αποτελούν το δίκτυο διαχειρίσεως της συλλογής στοιχημάτων σε περίπτωση παύσεως της δραστηριότητας αυτής λόγω λήξεως της διάρκειας ισχύος της αδείας παραχωρήσεως, εφόσον ο περιορισμός αυτός υπερβαίνει το αναγκαίο μέτρο για την επίτευξη του σκοπού που επιδιώκεται στην πράξη με τη διάταξη αυτή, στοιχείο του οποίου η διακρίβωση απόκειται στο αιτούν δικαστήριο.
1 – ΕΕ C 448 της 15.12.2014.